ปูโชว์แหล่งทุนโหมผลงาน1ปีหวังแก้ยากจน
นายกฯ โรดโชว์ผลงานรัฐบาลวันแรก ฟุ้งสารพัดโครงการช่วยเหลือประชาชน
27 ส.ค. 2555

นายกฯ โรดโชว์ผลงานรัฐบาลวันแรก ฟุ้งสารพัดโครงการช่วยเหลือประชาชน
เมื่อวันที่ 25 ส.ค. น.ส.ยิ่งลักษณ์ ชินวัตร นายกรัฐมนตรี เป็นประธานเปิดงาน “รัฐบาลพบประชาชน ทุนเพื่อคุณภาพชีวิต” ที่ลานด้านหน้าสนามราชมังคลากีฬาสถาน เพื่อชักชวนให้ประชาชนเข้าถึงแหล่งทุนจากกองทุนต่างๆ 11 โครงการ ที่นำไปสู่การแก้ปัญหาความยากจนและลดความเหลื่อมล้ำในสังคม 
ทั้งนี้ เป็นการจัดงานภายใต้โครงการโรดโชว์ผลงานรัฐบาลที่จัดขึ้นทั่วประเทศ โดยนายกฯ ได้วิดีโอคอนเฟอร์เรนซ์การเปิดงานไปยังจังหวัดที่รัฐมนตรีแยกย้ายกันไปแสดงผลงานด้วย 
ด้านนายเทพไท เสนพงศ์ สส.นครศรีธรรมราช พรรคประชาธิปัตย์ กล่าวเรียกร้องให้นายกฯ รับผิดชอบต่อการกล่าวโกหกตัวเลขการส่งออกของนายกิตติรัตน์ ณ ระนอง รมว.คลัง และตอบคำถามของฝ่ายค้านเกี่ยวกับการแก้ปัญหาไม่ล้มเหลว
วันเดียวกัน กลุ่มคนเสื้อแดง จ.สมุทรปราการ และปทุมธานี ได้ชุมนุมปิดถนนขัดขวางไม่ให้รถยนต์นายอภิสิทธิ์ เวชชาชีวะ หัวหน้าพรรคประชาธิปัตย์ ไปเปิดงาน “รวมพลังสมัชชาออกแบบประเทศไทย” ที่พรรคประชาธิปัตย์จัดขึ้นได้ จนต้องเดินทางกลับที่ทำการพรรค
ขณะที่ พล.ต.อ.เสรีพิศุทธ์ เตมียาเวส อดีตผู้บัญชาการตำรวจแห่งชาติ ได้แถลงเปิดตัวลงสมัครชิงตำแหน่งผู้ว่าราชการกรุงเทพมหานคร ภายใต้สังกัดกลุ่มพลังกรุงเทพ พร้อมทั้งแจกซีดี สติกเกอร์ขอคะแนนเสียง